LT Europos Sąjungos oficialusis leidinys L 71/56

KOMISIJOS REGLAMENTAS (ES) 2015/400

2015 m. vasario 25 d.

kuriuo dėl didžiausios leidžiamosios kaulų alyvos, anglies monoksido, ciprodinilo, dodemorfo, iprodiono, metaldehido, metazachloro, parafininės alyvos (CAS 64742–54–7), naftos alyvos (CAS 92062–35–6) ir propargito liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b punktą ir 49 straipsnio 2 dalį,

kadangi:

(1) didžiausia leidžiamoji iprodiono liekanų koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje. Ciprodinilo, metaldehido, metazachloro ir propargito DLK nustatyta Reglamento (EB) Nr. 396/2005 III priedo A dalyje. Kaulų alyvos, anglies monoksido, dodemorfo, parafininės alyvos (CAS 64742–54–7) ir naftos alyvos (CAS 92062–35–6) DLK Reglamente (EB) Nr. 396/2005 nenustatyta, o kadangi šios veikliosios medžiagos neįtrauktos į to reglamento IV priedą, joms taikoma to reglamento 18 straipsnio 1 dalies b punkte nustatyta numatytoji vertė – 0,01 mg/kg;

(2) pagal Reglamento (EB) Nr. 396/2005 (2) 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos dabartinės kaulų alyvos DLK. Kaulų alyvos neįtraukimas į Tarybos direktyvos 91/414/EEB (3) I priedą numatytas Komisijos sprendime 2008/943/EB (4). Atsižvelgiant į tai, kad Sąjungoje kaulų alyvos naudoti nebeleidžiama ir nepranešta apie leidžiamus naudojimo atvejus trečiosiose šalyse, tikslinga nustatyti tokią DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(3) pagal Reglamento (EB) Nr. 396/2005 (5) 12 straipsnio 1 dalį Tarnyba pateikė pagrįstą nuomonę dėl nustatytos dabartinės anglies monoksido DLK. Anglies monoksido neįtraukimas į Direktyvos 91/414/EEB I priedą numatytas Komisijos sprendime 2008/967/EB (6). Atsižvelgiant į tai, kad Sąjungoje anglies monoksido naudoti nebeleidžiama ir nepranešta apie leidžiamus jo naudojimo atvejus trečiosiose šalyse, tikslinga nustatyti tokią DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(4) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (7) Tarnyba pateikė pagrįstą nuomonę dėl nustatytos dabartinės ciprodinilo DLK. Ji pasiūlė gyvūninių produktų atveju pakeisti liekanų apibrėžtį. Ji rekomendavo sumažinti šliandroms, lokvoms, valgomosioms vynuogėms ir vynuogėms vynui gaminti, gervuogėms, avietėms, kitiems smulkiems vaisiams ir uogoms, morkoms, krienams, pastarnokams, petražolių šaknims, gelteklėms, česnakams, smulkiesiems svogūnams, svogūnlaiškiams, pupelėms (be ankščių), žirniams (be ankščių), smidrams, žirniams (džiovintiems) ir lubinams (džiovintiems) nustatytą DLK. Ji rekomendavo išlaikyti arba padidinti tam tikriems produktams nustatytą dabartinę DLK. Ji padarė išvadą, kad trūksta tam tikros informacijos apie migdolams, žolelių užpilams iš šaknų, prieskoniams iš šaknų ir šakniastiebių ir visiems gyvūniniams produktams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(5) pagal Reglamento (EB) Nr. 396/2005 (8) 12 straipsnio 1 dalį Tarnyba pateikė pagrįstą nuomonę dėl nustatytos dabartinės dodemorfo DLK. Dodemorfo įtraukimas į Direktyvos 91/414/EEB I priedą numatytas Komisijos direktyvoje 2008/125/EB (9). Remiantis Komisijos įgyvendinimo reglamentu (ES) Nr. 540/2011 (10), dodemorfas naudojamas tik dekoratyviniams augalams šiltnamiuose. Atsižvelgiant į tai, kad Sąjungoje dodemorfą leidžiama naudoti tik ant nemaistinių kultūrinių augalų ir nepranešta apie leidžiamus jo naudojimo ant maistinių kultūrinių augalų atvejus trečiosiose šalyse, tikslinga nustatyti tokią DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(6) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (11) Tarnyba pateikė pagrįstą nuomonę dėl nustatytos dabartinės iprodiono DLK. Gyvūninių produktų atveju ji pasiūlė pakeisti liekanų apibrėžtį. Ji padarė išvadą, kad trūksta tam tikros informacijos apie citrinoms, migdolams, lazdyno riešutams, obuoliams, kriaušėms, svarainiams, šliandroms, lokvoms, abrikosams, vyšnioms, persikams, slyvoms, valgomosioms vynuogėms ir vynuogėms vynui gaminti, braškėms (žemuogėms), gervuogėms, paprastosioms gervuogėms, avietėms, mėlynėms (vaivorams ir šilauogėms), spanguolėms, serbentams, agrastams, gudobelės vaisiams, kiviams, bulvėms, burokėliams, morkoms, krienams, pastarnokams, petražolių šaknims, ridikams, česnakams, svogūnams, smulkiesiems svogūnams, svogūnlaiškiams, pomidorams, paprikoms, baklažanams, agurkams, kornišonams, cukinijoms, moliūginių šeimos daržovėms su nevalgoma luobele, brokoliniams kopūstams, žiediniams kopūstams, briuseliniams kopūstams, gūžiniams kopūstams, kininiams bastučiams, sultenėms, salotinėms trūkažolėms, pipirnei, gražgarstėms, salotoms, Brassica spp. daržovių lapams ir daigams, salotinėms cikorijoms, prieskoninėms žolėms, pupelėms (šviežioms, su ankštimis), pupelėms (šviežioms, be ankščių), žirniams (šviežiems, su ankštimis), žirniams (šviežiems, be ankščių), rabarbarams, pupelėms (džiovintoms), lęšiams (džiovintiems), žirniams (džiovintiems), sėmenims, saulėgrąžų sėkloms, kviečiams, miežiams, ryžiams, žolelių užpilams iš žiedų, žolelių užpilams iš šaknų, cukriniams runkeliams ir visiems gyvūniniams produktams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba taip pat padarė išvadą, kad nėra informacijos apie gumbiniams salierams, griežčiams, ropėms, lapiniams kopūstams, kaliaropėms, ankstyvosioms barborytėms, špinatams, burokėlių lapams, žirniams (šviežiems, be ankščių), smidrams, salierams, pankoliams, porams, rapsų sėkloms, žolelių užpilams iš lapų, prieskoniams ir cukriniams runkeliams nustatytą DLK ir kad rizikos valdytojai turi papildomai apsvarstyti šį atvejį. Šiems produktams turėtų būti nustatyta tokia DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(7) pagal Reglamento (EB) Nr. 396/2005 (12) 12 straipsnio 1 dalį Tarnyba pateikė pagrįstą nuomonę dėl nustatytos dabartinės metaldehido DLK. Ji rekomendavo sumažinti braškėms (žemuogėms), griežčiams, smidrams, salierams ir pankoliams nustatytą DLK. Ji rekomendavo išlaikyti arba padidinti tam tikriems produktams nustatytą dabartinę DLK. Ji padarė išvadą, kad trūksta tam tikros informacijos apie bulvėms, burokėliams, morkoms, gumbiniams salierams, krienams, topinambams, pastarnokams, petražolių šaknims, ridikams, gelteklėms, ropėms, pomidorams, baklažanams, žiedinėms, gūžinėms ir lapinėms kopūstinėms daržovėms, kaliaropėms, salotoms ir kitiems salotiniams augalams, špinatams ir panašiems augalams, porams ir artišokams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba taip pat padarė išvadą, kad nėra informacijos apie visiems gyvūniniams produktams nustatytą DLK ir kad rizikos valdytojai turi papildomai apsvarstyti šį atvejį. Šiems produktams turėtų būti nustatyta tokia DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(8) pagal Reglamento (EB) Nr. 396/2005 (13) 12 straipsnio 1 dalį Tarnyba pateikė pagrįstą nuomonę dėl nustatytos dabartinės metazachloro DLK. Ji pasiūlė pakeisti liekanų apibrėžtį augalinės kilmės produktų ir gyvūninės kilmės produktų rizikos vertinimo ir vykdymo užtikrinimo tikslais. Ji rekomendavo sumažinti česnakams, briuseliniams kopūstams, artišokams, porams, sėmenims, saulėgrąžų sėkloms, rapsų sėkloms, garstyčių sėkloms, agurklėms, sėjamosioms judroms ir pienui nustatytą DLK. Ji rekomendavo išlaikyti arba padidinti tam tikriems produktams nustatytą dabartinę DLK. Ji padarė išvadą, kad trūksta tam tikros informacijos apie krienams, ridikams, griežčiams, ropėms, žiedinėms, gūžinėms ir lapinėms kopūstinėms daržovėms ir kaliaropėms nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba taip pat padarė išvadą, kad nėra informacijos apie apelsinams, citrinoms, medžių riešutams, sėklavaisiams, kaulavaisiams, uogoms ir smulkiems vaisiams, bulvėms, gražgarstėms ir smidrams nustatytą DLK ir kad rizikos valdytojai turi papildomai apsvarstyti šį atvejį. Šiems produktams turėtų būti nustatyta tokia DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(9) pagal Reglamento (EB) Nr. 396/2005 (14) 12 straipsnio 1 dalį Tarnyba pateikė pagrįstą nuomonę dėl nustatytos dabartinės parafininės alyvos (CAS 64742–54–7) DLK. Parafininės alyvos (CAS 64742–54–7) neįtraukimas į Direktyvos 91/414/EEB I priedą numatytas Komisijos sprendime 2009/617/EB (15). Atsižvelgiant į tai, kad Sąjungoje parafininės alyvos (CAS 64742–54–7) naudoti nebeleidžiama ir nepranešta apie leidžiamus jos naudojimo atvejus trečiosiose šalyse, tikslinga nustatyti tokią DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(10) pagal Reglamento (EB) Nr. 396/2005 (16) 12 straipsnio 1 dalį Tarnyba pateikė pagrįstą nuomonę dėl nustatytos dabartinės naftos alyvos (CAS 92062–35–6) DLK. Naftos alyvos (CAS 92062–35–6) neįtraukimas į Direktyvos 91/414/EEB I priedą numatytas Komisijos sprendime 2009/616/EB (17). Atsižvelgiant į tai, kad Sąjungoje naftos alyvos (CAS 92062–35–6) naudoti nebeleidžiama ir nepranešta apie leidžiamus jos naudojimo atvejus trečiosiose šalyse, tikslinga nustatyti tokią DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(11) pagal Reglamento (EB) Nr. 396/2005 (18) 12 straipsnio 1 dalį Tarnyba pateikė pagrįstą nuomonę dėl nustatytos dabartinės propargito DLK. Propargito neįtraukimas į Direktyvos 91/414/EEB I priedą numatytas Komisijos sprendime 2008/934/EB (19) ir patvirtintas Komisijos įgyvendinimo reglamente (ES) Nr. 943/2011 (20). Atsižvelgiant į tai, kad Sąjungoje propargito naudoti nebeleidžiama ir nepranešta apie leidžiamus jo naudojimo atvejus trečiosiose šalyse, tikslinga nustatyti tokią DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte. Todėl pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu III priede šiai veikliajai medžiagai nustatyta DLK turėtų būti išbraukta;

(12) Komisija konsultavosi su Europos Sąjungos etaloninėmis laboratorijomis dėl būtinybės pakoreguoti tam tikras pesticidų liekanų nustatymo ribas. Šios laboratorijos padarė išvadą, kad dėl su tam tikrais produktais susijusios technikos raidos reikia nustatyti konkrečias nustatymo ribas;

(13) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(14) todėl Reglamentas (EB) Nr. 396/2005 turėtų būti atitinkamai iš dalies pakeistas;

(15) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(16) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(17) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(18) šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis

Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2015 m. spalio 3 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Tačiau jis taikomas nuo 2015 m. spalio 3 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2015 m. vasario 25 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) European Food SAFEty Authority; Reasoned opinion on the review of the existing maximum residue levels (MRLs) for bone oil according to Article 12 of Regulation (EC) No 396/2005. EFSA Journal 2012;10(6):2766. [6 pp.].

(3) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(4) 2008 m. gruodžio 12 d. Komisijos sprendimas 2008/943/EB dėl kaulų alyvos neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šios medžiagos, registracijos panaikinimo (OL L 335, 2008 12 13, p. 97).

(5) European Food SAFEty Authority; Reasoned opinion on the review of the existing maximum residue levels (MRLs) for carbon monoxyde according to Article 12 of Regulation (EC) No 396/2005. EFSA Journal 2012;10(6):2762. [6 pp.].

(6) 2008 m. gruodžio 12 d. Komisijos sprendimas 2008/967/EB dėl sieros rūgšties neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šios medžiagos, registracijos panaikinimo (OL L 344, 2008 12 20, p. 121).

(7) European Food SAFEty Authority; Reasoned opinion on the review of the existing maximum residue levels (MRLs) for cyprodinil according to Article 12 of Regulation (EC) No 396/2005. EFSA Journal 2013;11(10):3406. [81 pp.].

(8) European Food SAFEty Authority; Reasoned opinion on the review of the existing maximum residue levels (MRLs) for dodemorph according to Article 12 of Regulation (EC) No 396/2005. EFSA Journal 2014;12(5):3683. [11 pp.].

(9) 2008 m. gruodžio 19 d. Komisijos direktyva 2008/125/EB, iš dalies keičianti Tarybos direktyvą 91/414/EEB, į ją kaip veikliąsias medžiagas įtraukiant aliuminio fosfidą, kalcio fosfidą, magnio fosfidą, cimoksanilą, dodemorfą, 2,5-dichlorbenzenkarboksirūgšties metilesterį, metamitroną, sulkotrioną, tebukonazolą ir triadimenolį (OL L 344, 2008 12 20, p. 78).

(10) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(11) European Food SAFEty Authority; Reasoned opinion on the review of the existing maximum residue levels (MRLs) for iprodione according to Article 12 of Regulation (EC) No 396/2005. EFSA Journal 2013;11(10):3438. [94 pp.].

(12) European Food SAFEty Authority; Reasoned opinion on the review of the existing maximum residue levels (MRLs) for metaldehyde according to Article 12 of Regulation (EC) No 396/2005. EFSA Journal 2014;12(5):3682. [64 pp.].

(13) European Food SAFEty Authority; Reasoned opinion on the review of the existing maximum residue levels (MRLs) for metazachlor according to Article 12 of Regulation (EC) No 396/2005. EFSA Journal 2014;12(4):3634. [51 pp.].

(14) European Food SAFEty Authority; Reasoned opinion on the review of the existing maximum residue levels (MRLs) for paraffin oil (CAS 64742–54–7) according to Article 12 of Regulation (EC) No 396/2005. EFSA Journal 2012;10(7):2841. [7 pp.].

(15) 2009 m. rugpjūčio 17 d. Komisijos sprendimas 2009/617/EB dėl parafino alyvos CAS 64742–54–7 neįtraukimo į Tarybos direktyvos 91/414/EEB I priedą ir dėl augalų apsaugos produktų, kuriuose yra šios medžiagos, registracijų panaikinimo (OL L 213, 2009 8 18, p. 28).

(16) European Food SAFEty Authority; Reasoned opinion on the review of the existing maximum residue levels (MRLs) for petroleum oils (CAS 92062–35–6) according to Article 12 of Regulation (EC) No 396/2005. EFSA Journal 2012;10(7):2840. [7 pp.].

(17) 2009 m. rugpjūčio 17 d. Komisijos sprendimas 2009/616/EB dėl naftos alyvos CAS 92062–35–6 neįtraukimo į Tarybos direktyvos 91/414/EEB I priedą ir dėl augalų apsaugos produktų, kurių sudėtyje yra šios medžiagos, registracijos panaikinimo (OL L 213, 2009 8 18, p. 26).

(18) European Food SAFEty Authority; Reasoned opinion on the review of the existing maximum residue levels (MRLs) for propargite according to Article 12 of Regulation (EC) No 396/2005. EFSA Journal 2013;11(8):3350. [26 pp.].

(19) 2008 m. gruodžio 5 d. Komisijos sprendimas 2008/934/EB dėl tam tikrų veikliųjų medžiagų neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra tų medžiagų, registracijos panaikinimo (OL L 333, 2008 12 11, p. 11).

(20) 2011 m. rugsėjo 22 d. Komisijos įgyvendinimo reglamentas (ES) Nr. 943/2011, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga propargitas, ir iš dalies keičiamas Komisijos sprendimas 2008/934/EB (OL L 246, 2011 9 23, p. 16).